Diari Oficial de la Generalitat Valenciana


Sumari del DOGV 4609, del 16-10-2003 (2003/10246)

ACORD de 20 de juny del 2003 de la Comissió Territorial d'Urbanisme de Castelló, relatiu a la modificació puntual de les normes subsidiàries de planejament per a delimitar tres unitats d'execució i nova ordenació detallada en el municipi de Caudiel.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4609

Data del DOGV
:   16-10-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/10936


Data del document
:   20-06-2003

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Caudiel
    * pla d'urbanisme

ACORD de 20 de juny del 2003 de la Comissió Territorial d'Urbanisme de Castelló, relatiu a la modificació puntual de les normes subsidiàries de planejament per a delimitar tres unitats d'execució i nova ordenació detallada en el municipi de Caudiel. [2003/S10602]
  
Vist l'expedient relatiu a la modificació puntual de les normes subsidiàries de planejament per a delimitar tres unitats d'execució i nova ordenació detallada en el municipi de Caudiel, i de conformitat amb els següents,
  
Antecedents
  
Primer
  
Amb data 26 de setembre de 2002, el Ple de l'Ajuntament de Caudiel, va acordar sotmetre a informació pública la modificació puntual de les normes subsidiàries de planejament d'aquell municipi, relatives a la creació de tres noves unitats d'execució i l'ajust d'alineacions, mitjançant edictes publicats en el periòdic el Mundo de Castellón de data 20 de novembre de 2002 i en el Diari Oficial de la Generalitat Valenciana número 4.376, de 12 de novembre de 2002. Durant el període d'exposició pública es van produir 4 al·legacions.
  
Amb data 9 d'abril de 2003 el Ple de l'Ajuntament efectua l'aprovació provisional de la citada modificació.
  
Segon
  
El 5 de maig de 2003 té entrada en el Registre General de la Conselleria d'Obres Públiques, Urbanisme i Transports a Castelló escrit de l'Ajuntament de Caudiel, mitjançant el qual sol·licita l'aprovació definitiva de la modificació. Després d'un tràmit previ de període consultiu, es requereix a l'Ajuntament que aporte la documentació correctament diligenciada, la qual té entrada en data 20 de maig de 2003.
  
Tercer
  
La documentació està formada per memòria informativa i justificativa i plans d'informació de planejament vigent i plans d'ordenació de la nova ordenació proposada, amb inclusió de les distintes unitats d'execució.
  
Quart
  
La modificació puntual de les normes subsidiàries de planejament de Caudiel pretén la delimitació de tres unitats d'execució no previstes pel planejament general i l'ajust d'alineacions en l'àmbit de la unitat d'execució número 2. D'altra banda s'indica en la memòria que la modificació no introdueix canvis en aspectes normatius i que l'ajust de les alineacions no produeix minva de superfície en el sòl dotacional de la zona, i es manté idèntica superfície de xarxa viària.
  
L'àmbit de cada una de les unitats d'execució que incorpora la modificació és de 6.313,69 m² per a la unitat d'execució número 1, 9.427,90 m² per a la unitat d'execució número 2 i 5.770,96 m² per a la unitat d'execució número 3.
  
Fonaments de dret
  
Primer
  
La tramitació de la modificació ha sigut correcta, conforme a l'article 55 en concordança amb el 38 de la Llei 6/1994, de 15 de novembre, reguladora de l'activitat urbanística (en endavant LRAU).
  
Segon
  
La documentació està completa, a l'efecte del que disposa l'article 27 de la LRAU.
  
Tercer
  
La modificació que s'examina comporta la introducció d'alteracions en l'ordenació detallada del sòl urbà, en el sentit de traslladar un dels vials fronterers a la zona verda i incorporar un nou vial en continuïtat amb aquell separant en dues illes de parcel·les edificables, de manera que es done continuïtat a passos agrícoles existents i es possibilite l'accés a les parts posteriors de les edificacions en les zones de vora del sòl urbà, tot això sense comportar canvis o alteració en la zona verda ni disminució de la superfície dotacional viària prevista, sense que, per tant, es produïsca cap augment d'aprofitament lucratiu privat. D'altra banda, i per a permetre una correcta equidistribució dels beneficis i càrregues en el procés urbanitzador, s'efectua la delimitació de tres unitats d'execució.
  
Tal com reiteradament ha establit la jurisprudència, la determinació concreta de l'ordenació detallada en el sòl urbà s'emmarca clarament dins de la discrecionalitat del planejament urbanístic, gaudint en tals casos l'administració d'àmplia llibertat per a elegir la forma en què el territori ha de quedar ordenat. Així mateix, les citades matèries són determinacions urbanístiques que tracen, junt amb altres, el model físic d'una convivència i gestió purament local, sense incidència en interessos supralocals, per la qual cosa, quan de tals determinacions es tracte, aquella discrecionalitat ha de ser actuada per l'Ajuntament, des de la representació que li confereix la seua legitimació democràtica.
  
La Llei 6/1994, de 15 de novembre, Reguladora de l'activitat Urbanística (en endavant LRAU) recull clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació de tal interés formulada pel municipi des de la seua pròpia representativitat. Cap únicament, en supòsits com el que ens ocupa, un control autonòmic de legalitat, ja que, com assenyala l'article 40.1, últim paràgraf, de la LRAU, «la Generalitat no podrà aprovar definitivament els plans que incórreguen en infracció d'una disposició legal estatal o autonòmica».
  
Quart
  
La modificació planteja canvis que es justifiquen en la finalitat de possibilitar una millor implantació dels habitatges, i a fi de permetre la continuïtat del traçat viari cap a camins agrícoles o les parts posteriors de les zones de vora de desenvolupament urbà. El disseny del viari resultant permet satisfer amb idèntica funcionalitat allò que ja ha establit el planejament vigent. A més, la inclusió de les distintes unitats d'execució es realitza de conformitat amb el que estableix l'article 33 de la LRAU i es justifica en el document que els canvis proposats no produeixen augment de l'edificabilitat prevista en la zona o disminució de les dotacions, per la qual cosa es compleix el que estableix l'article 17 de l'annex del Reglament de planejament i en l'article 55.3 de la LRAU.
  
Cinqué
  
De conformitat amb el que estableixen els articles 8.a i 9.1 del Reglament dels òrgans urbanístics de la Generalitat Valenciana, el director general d'Urbanisme i Ordenació Territorial pot elevar proposta d'aprovació al conseller d'Obres Públiques, Urbanisme i Transports, o bé sotmetre la proposta a previ dictamen de la Comissió Territorial d'Urbanisme, dictamen que en el cas de municipis de menys de 50.000 habitants, com és el cas de Caudiel, tindrà directament efectes de resolució executòria.
  
Per raó de tot el que antecedeix, la Comissió Territorial d'Urbanisme de Castelló acorda: aprovar definitivament la modificació puntual de les normes subsidiàries de Caudiel relativa a la creació de tres noves unitats d'execució i ajust d'alineacions.
  
Contra el present acord, que no posa fi a la via administrativa, pot interposar-se recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.